|  |  |
| --- | --- |
|  | **“ТАСДИҚЛАНГАН”**“ALFA INVEST sug‘urta kompaniyasi”Бошқарувининг«\_\_\_\_»\_\_\_\_\_\_\_\_20\_\_йилдаги қарори билан |

**“ALFA INVEST sug‘urta kompaniyasi”**

**маълумотлари махфийлигини таъминлаш**

**ҚОИДАЛАРИ**

“ALFA INVEST sug‘urta kompaniyasi” (матнда **“Компания”** деб юритилади) маълумотлари махфийлигини таъминлаш Қоидалари (матнда **“Қоидалар”** деб юритилади) Компаниянинг тижорат сирларини ҳимоя қилиш ва фаолияти давомида олинган/йиғилган маълумотлар махфийлигини таъминлаш мақсадида ишлаб чиқилган ҳамда ўз ичига қуйидигиларни қамраб олади:

- махфий маълумот мазмуни;

- тижорат сирини ташкил этувчи маълумотлар рўйхати;

- махфий маълумот ва тижорат сири билан ишлаш тартиби ҳамда ушбу тартибга риоя этилишини назорат қилиш.

**1. МАХФИЙ МАЪЛУМОТ МАЗМУНИ**

1.1. Қуйидагилар махфий маълумот (ахборот) ҳисобланади:

- хўжалик ва меҳнат шартномаларининг мазмуни ва шартлари, шунингдек ушбу шартномалар билан боғлиқ ҳар қандай музокаралар ёки муҳокамалар;

- ҳар қандай шаклда қабул қилинган ёки ишлаб чиқарилган барча ички маълумотлар, жумладан дастурлар, хавфсизлик тизимлари, ходимларнинг маълумотлари, режалар, бюджетлар, битимлар, чизмалар, ҳисоботлар, спецификациялар, ҳисоб-китоблар ва ҳужжатлар;

- Компанияга тегишли барча расмий, техник, молиявий, тижорий ва операцион маълумотлар;

- Суғурта қилдирувчи, Наф олувчи ва жабрланувчилардан ҳар қандай шаклда қабул қилинган маълумотлар;

- суғурта шартномаларининг мазмуни ва шартлари, шунингдек суғурта шартномалар билан боғлиқ ҳар қандай музокаралар ёки муҳокамалар;

- суғурта шартномаси шартларини бажариш учун тарафлар тайёрлаган хужжатлар (сертификатлар, баённомалар, далолатномалар, қоғоз ёки электрон шаклдаги матн ва график материаллар в.ҳ.к.) ва уларда акс этган барча маълумотлар;

- Компания ходимларига доир шахсий маълумотлар;

- Компания томонидан махфий деб топилган ҳар қандай маълумот (ахборот).

1.2. Компаниянинг ҳар бир ходими (меҳнат шартномаси ва фуқаровий-ҳуқуқий тусдаги шартнома билан ишлайдиган) ва бошқарув органлари аъзолари маълумотлар махфийлигини таъминлаш масаласи муҳимлигини тушунган ҳолда қуйидаги мажбуриятларга эга:

- тегишли шартнома (меҳнат шартномаси, фуқаролик-ҳуқуқий тусдаги шартномаси, барча турдаги хўжалик шартномаси, суғурта шартномаси) тузилган ёки Компания бошқарув органларига сайланган/тайинланган вақтдан бошлаб учинчи шахсларга ҳеч қандай махфий маълумотни (ахборотни) ошкор қилмайди ва бу маълумотлардан ўз манфаати учун фойдаланмайди;

- махфий маълумот (ахборот)ни ўз шахсий маълумотларини ошкор қилмаслик даражасида сақлаш ва ошкор қилмаслик чораларини кўриш;

- махфий маълумотлардан қатъий белгиланган мақсадда фойдаланиш;

- махфий маълумотни фақат ошкор қилувчи тарафнинг ёзма розилиги билан ошкор қилиш ёки учинчи шахсга бериш;

- маълумотларнинг махфийлигига тажовуз хавфи мавжуд бўлса, бу ҳақда ошкор қилувчи тарафни дарҳол (24 соатдан кўп бўлмаган муддатда) хабардор қилиш;

- ҳужжатларнинг сақланишини таъминлаш, ҳужжатлари ёки уларнинг нусхаларини учинчи шахсларга бермаслик.

1.3. Қуйидаги ҳолларда маълумот (ахборот) махфий ҳисобланмайди ва Компания бошқарув органлари аъзоси ва ходимлари ҳеч қандай мажбуриятларга эга бўлмайди, агар маълумот (ахборот):

- Компаниянинг нотўғри ва бепарво ҳаракати натижасида оммага маълум бўлса;

- қонуний равишда учинчи шахсдан олинса;

- махфий маълумот (ахборот)ни олиш ҳуқуқига эга бўлмаган ҳолда мустақил равишда ишлаб чиқилган бўлса;

- Компаниянинг ёзма рухсати билан ошкор қилинса;

- қонун хужжатларида белгиланган тартибда ошкор қилиш зарурияти туғилса.

1.4. Ҳар қандай шаклда мавжуд бўлган барча махфий маълумотлар (ахборот) Компаниянинг мутлоқ интеллектуал мулки саналади ва бундай маълумотларнинг ҳар қандай моддий ташувчилари (диск, флешка в.б.) дарҳол Компанияга қайтарилиши ёки Компаниянинг хоҳишига кўра йўқ қилиниши керак.

1.5. Махфий маълумот (ахборот) ошкор қилиниши борасида айб аниқланган тақдирда Компания ўз хоҳишига кўра ушбу ахборотни ошкор қилиш ёки ундан фойдаланиш муносабати билан кўрилган зарарларни айбдордан қоплашни талаб қилиш ҳуқуқига эга.

**2. ТИЖОРАТ СИРИНИ ТАШКИЛ ЭТУВЧИ МАЪЛУМОТЛАР РЎЙҲАТИ**

2.1. Компаниянинг бизнес-режаси ва бюджети, узоқ муддатли режалари.

2.2. Маркетинг тадқиқотлари, маркетинг режаси, Компаниянинг устувор йўналишлари.

2.3. Барча турдаги суғурта, хўжалик, фуқаролик ва меҳнат шартномалари, уларда акс этган маълумотлар ва шартлар.

2.4. Компания ҳисобварақларидаги пул маблағлари қолдиғи ва ҳаракати тўғрисида маълумот.

2.5. Компания ходимларининг иш ҳақи миқдори, бошқа компенсацион тўловлар ва ходимларга ҳақ тўланиши тизими тўғрисида маълумот.

2.6. Компаниянинг музокаралар ва иш учрашувлари ҳақида маълумот.

2.7. Компания активлари, уларни жойлаштириш ва бошқариш ҳақида маълумот.

2.8. Умумий йиғилиш баённомалари, кузатув кенгаши ва ижро органи қарорлари, буйруқ ва фармойишлар, шунингдек Компаниянинг бошқа ички ҳужжатлари.

2.9. Тафтиш комиссияси, Компаниянинг ички ва ташқи аудитори, шунингдек назорат (текшириш) ва ҳуқуқни муҳофаза қилувчи органларнинг хулосалари ва маълумотномалари.

2.10. Қонун ҳужжатлари ва Компания ички хужжатларига мувофиқ махфий деб белгиланган бошқа барча маълумотлар.

**3. МАХФИЙ МАЪЛУМОТ ВА ТИЖОРАТ СИРИДАН ФОЙДАЛАНИШ ҲАМДА НАЗОРАТ ҚИЛИШ ТАРТИБИ**

3.1. Компания ходимлари ишга киришишдан (вазифаларини бажаришга киришишдан аввал) аввал ушбу Қоидаларнинг талаблари билан танишиб чиқадилар.

3.2. Махфий маълумотлар учинчи шахсларга фақат Компания бошқаруви раиси ёки Компаниянинг ваколатли шахси томонидангина ошкор этилиши мумкин.

3.3. Махфий маълумотлар судга, прокурорга, жиноят иши мавжуд бўлганида-суриштирув ва тергов органларига белгиланган тартибда расмийлаштирилган хужжат асосида ва фақатгина Компания бошқарув раиси рухсати билангина тақдим этилиши мумкин.

3.4. Компания қонун ҳужжатларида назарда тутилган ҳолларда ва тартибда махсус ваколатли давлат органига жиноятчиликдан олинган тушумларни легаллаштиришга, терроризмни молиялаштиришга ва оммавий қирғин қуролларининг тарқалишини молиялаштиришга қарши курашиш билан боғлиқ бошқа активлар билан операциялар ҳақида маълумот беради.

3.5. Махфий маълумот (ахборот) ва тижорат сирига эга бўлиш ҳуқуқининг тугатилиш асослари:

- меҳнат шартномаси ёки фуқаровий-ҳуқуқий тусдаги шартноманинг бекор қилиниши;

- тижорат сирини сақлаш борасидаги мажбуриятларнинг бажарилмаслиги (бузилиши).

3.6. Ушбу Қоидалар талабларини бузиш ҳамда махфий маълумот (ахборот) ва тижорат сирларини ошкор қилиш меҳнат мажбуриятларининг бир марталик қўпол бузилиши ва иш берувчининг ташаббуси билан меҳнат шартномасини бекор қилишга асос саналади.

3.7. Ушбу Қоидалар шартларига мувофиқ махфий маълумот (ахборот) ва тижорат сирига эга бўлган шахслар ушбу Қоидалар талабларини бузиш натижасида Компанияга етадиган зарарлар учун жавобгардирлар.

**4. ШАХСИЙ МАЪЛУМОТЛАРНИ ҲИМОЯ ҚИЛИШ**

4.1. Компания қонунчилик талабларига риоя этган ҳолда суғурта, меҳнат ва бошқа барча турдаги хўжалик шартномалари ижросини таъминлаш жараёнида шахсий маълумотларни йиғиш (тўплаш), тизимлаштириш, сақлаш, аниқлик киритиш (янгилаш, ўзгартириш), фойдаланиш, тарқатиш (узатиш), шахсизлантириш, блоклаш, йўқ қилиши ҳуқуқига эга.

4.2. Суғурта, меҳнат ва бошқа барча турдаги хўжалик шартномаларини тузиш орқали шахсий маълумотлари йиғилиши ва қайта ишланишига рози эканлик тасдиқланади.

**5. ЯКУНИЙ ҚОИДАЛАР**

5.1. Ушбу Қоидаларда назарда тутилмаган ҳолатлар юзага келса, уларни ҳал этиш учун Ўзбекистон Республикаси қонунлари доирасидаги, Компания манфаатларига зид келмайдиган ҳар қандай оқилона чора-тадбирлар қўлланилади.

5.2. Ушбу Қоидалар тасдиқланган кундан бошлаб кучга киради ва бекор қилингунига қадар амал қилади.

5.3. Ушбу низомга белгиланган тартибда расмийлаштирилган ҳолда ўзгартириш ва қўшимчалар киритилиши мумкин.

5.4. Ушбу Қоидалар талабларини бузганликда айбдор бўлган шахслар қонун ҳужжатларида белгиланган тартибда жавоб берадилар. Агар Қоидалар бўйича мажбуриятларни бажармаслик енгиб бўлмас куч (форс-мажор) ҳолатларидан келиб чиққан тақдирда, жавобгарликдан озод қилинади.

5.5. Ушбу Қоидаларда назарда тутилган ёки у билан боғлиқ масалалар бўйича низолар, талаблар ёки келишмовчиликлар юзага келган тақдирда тарафлар уларни музокаралар йўли билан ҳал этиш чораларини кўрадилар.

5.6. Агар низолар, талаблар ёки келишмовчиликларни музокаралар йўли билан ҳал этиш имкони бўлмаса, улар Компания жойлашган ердаги тегишли судда Ўзбекистон Республикасининг қонун ҳужжатлари шартларига кўра ҳал қилинади.

5.7. Ушбу Қоидалар баъзи бандлари/қисмларининиг бекор қилиниши ёки ҳақиқий эмас деб топилиши, унинг бутун қисми ҳақиқий эмаслигига олиб келмайди.